
s 25. sjednice Vijeća Gradske četvrti Sesvete, održane 28. svibnja 2019., s početkom u 17,00 sati u Gradskoj četvrti Sesvete – Područnom uredu Sesvete, Trg Dragutina Domjanića 4, soba 23/II, Sesvete.

Nazočni članovi Vijeća Gradske četvrti Sesvete:

Petar Bajan, Marija Baričević, Željko Blažinović, Antun Bošnjaković, Marko Brkić, Maja Buljubašić, Marko Galić, Ivanka Gregoranić, Mira Halapa, Jurica Jug, Stjepan Kezerić, Damir Kostanjski, Tihomir Lukanić, Vladimir Marić, Dražen Markota, Boris Matoic, Mladen Šturlić-Tupek, Zlata Trošelj i Nataša Vučkov. 

Nazočni radno:
- Ante Plazonić - zastupnik u Hrvatskom saboru i koordinator za izgradnju Branimirove ulice
- Stipe Jurić, Petar Vukelić – Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, predsjednik Vijeća, pozdravlja nazočne članove Vijeća Gradske četvrti, sve radno nazočne, zahvaljuje na odazivu i konstatira da je prisutno 17 članova Vijeća. Potom predlaže usvajanje zapisnika s 24. sjednice Vijeća od 29. travnja 2019. 
Članovi Vijeća nemaju primjedbi na zapisnik s 24. sjednice te je isti usvojen sa 16 glasova „za“, uz 1 suzdržan.  
 
Predsjednik je potom pročitao prijedlog dnevnog reda 25. sjednice Vijeća Gradske četvrti Sesvete koji je dostavljen članovima Vijeća s pozivom. Predložio je dopunu dnevnog reda točkom Prijedlog Zaključka o prijedlogu utroška sredstava s pozicije uredska oprema i namještaj. Dražen Markota objasnio je da se ova točka stavlja na dnevni red kako bi se omogućilo  ranije stavljanje natječaja na javnu nabavu, a time i brže dobivanje stolova i stolica za prostore mjesne samouprave (objekte mjesnih odbora).
	Stipe Jurić rekao je kako se prijedlog zaključka u pisanom obliku nalazi s ostalim materijalima.

Stjepan Kezerić zamolio je članove Vijeća da glasuju o prihvaćanju prijedloga dopune dnevnog reda. Članovi Vijeća su jednoglasno prihvatili prijedlog dopune dnevnog reda. Predložio je da se Prijedlog Zaključka o prijedlogu utroška sredstava s pozicije uredska oprema i namještaj stavi pod točku br. 4. dnevnog reda, a točka Razno se premješta te postaje točka br. 5. Članovi Vijeća jednoglasno su prihvatili prijedlog izmjene dnevnog reda te jednoglasno prihvatili slijedeći

DNEVNI RED :
1. Prijedlog zaključka o izmjeni Plana komunalnih aktivnosti Gradske četvrti Sesvete u 2019.
2. Prijedlog odluke o naseljima u Gradu Zagrebu – davanje mišljenja
3. Prijedlog zaključka o sklapanju ugovora o prijenosu prava vlasništva – davanje mišljenja
4. Prijedlog zaključka o prijedlogu utroška sredstava s pozicije uredska oprema i namještaj
5. Razno:
5.1.  Izvješće koordinatora za nastavak izgradnje Branimirove ulice oko stanja otkupa
zemljišta za izgradnju novih etapa Branimirove ulice.

/ Prelazi se na rad po dnevnom redu /

/ Sjednici je u 17,03 pristupila članica Vijeća Ivanka Gregoranić /

Ad 1)

Stjepan Kezerić kazao je kako se Dom zdravlja Zagreb - istok obratio Vijeću Gradske četvrti Sesvete sa zamolbom da im se pomogne pri rekonstrukciju sanitarnog čvora u njihovom objektu u Sesvetama. Stjepan Kezerić smatra da Vijeće Gradske četvrti Sesvete treba pomoći Domu zdravlja Zagreb - istok u zatraženoj rekonstrukciji te predlaže da se spomenuta aktivnost uvrsti u Plan komunalnih aktivnosti Gradske četvrti Sesvete u 2019. 
Kako nije bilo primjedbi, Vijeće je glasovalo te većinom glasova, s 13 glasova „za“,  i 5 suzdržanih donijelo

Zaključak o izmjeni Plana komunalnih
aktivnosti Gradske četvrti Sesvete u 2019.
/ Zaključak se prilaže zapisniku /

Ad 2)

Stjepan Kezerić otvorio je raspravu po točki dnevnog reda Prijedlog odluke o naseljima u Gradu Zagrebu – davanje mišljenja istaknuvši da se radi o inicijativi za rješavanje razgraničenja između Đurđekovca i Vugrovca Donjeg te da bi Vijeće Gradske četvrti Sesvete radi daljnje procedure trebalo dati svoje mišljenje. 
Ivan Dokša rekao je kako smatra da je netko iz naselja Đurđekovec i Vugrovec Donji trebao doći da iznese problematiku razgraničenja i objasni slažu li se građani iz tih naselja sa razgraničenjem.
Dražen Markota je pojasnio kako se za vrijeme prošlog mandata Vijeća Gradske četvrti Sesvete radilo na toj problematici. Prošle su sve procedure – zbor građana, istovjetni zaključci Vijeće Mjesnog odbora Đurđekovec i Vijeće Mjesnog odbora Vugrovec Donji te zaključak Vijeća Gradske četvrti Sesvete. Naglasio je kako je sada bilo potrebno obnoviti proceduru kako bi se postupak mogao dalje voditi. Pritom je naglasio primjer nelogičnosti u razgraničenju naselja – dječji vrtić Vugrovec nalazi se na području Đurđekovca.
Vladimir Marić pohvalio je rad mjesne samouprave rekavši da su materijali vrlo detaljni i iscrpni, jedino ga u nedoumicu dovodi da će spomenutim prijedlogom nestati naselja Vugrovec Donji, Kućanec, Vuger Selo te će postati dio naselje Vugrovec te pita hoće li građani s toga područja morati mijenjati osobne iskaznice zbog nestankom starih naselja i nastanka novog naselja. 
Dražen Markota i Marija Baričević su potvrdili da stare osobne iskaznice vrijede do vremena isteka dokumenta tako da građani neće imati nikakvih posebnih izdvajanja. 
Kako nije bilo daljnjih primjedbi, Vijeće Gradske četvrti Sesvete je većinom glasova -  17 glasova „za“ i 1 suzdržanim donijelo

Zaključak o prijedlogu odluke o naseljima u Gradu Zagrebu
/ Zaključak se prilaže zapisniku sjednice /


Ad 3)

Stjepan Kezerić predložio je raspravu o prijedlogu zaključka o sklapanju ugovora o prijenosu prava vlasništva. Upoznaje da je Zagrebački holding d.o.o., Podružnica Upravljanje nekretninama, dana 6.2.2019., Gradu Zagrebu dostavio informativnu ponudu sukladno kojoj se u svrhu realizacije projekta izgradnje buduće župne crkve u Novom Jelkovcu predlaže zamjena nekretnina između Grada Zagreba i Zagrebačkog holdinga d.o.o. na način da Zagrebački holding d.o.o. prenese u vlasništvo Grada Zagreba nekretninu oznake z.k.č.br. 3661/100, Ulica Dragana Plamenca, neplodno zemljište ukupne površine 4253 m2 upisanu u z.k.ul.br. 50 k.o. Sesvete Novo, u protuvrijednosti određenog zemljišta koje će Grad Zagreb prenijeti Zagrebačkom holdingu d.o.o.
Jurica Jug rekao je kako smatra da nije u redu da Zagrebački holding d.o.o. pokloni to zemljište Zagrebačkoj nadbiskupiji, a da Grad Zagreb plati tu cijenu. Podsjetio je sve okupljene da Zagrebačka nadbiskupija nije bila spremna darovati zemljište za dječji vrtić u Kašini te je predložio da se zamijeni zemljište u Kašini za zemljište buduće crkve u Novom Jelkovcu.
Ante Plazonić kazao je kako je sudjelovao u razgovorima na kojima je dogovoreno da kako Grad Zagreb ne može raspolagati zemljištem u vlasništvu Zagrebačkog holdinga d.o.o., napraviti će se prijenos vlasništva na Grad Zagreb. Zagrebačka nadbiskupija i Grad Zagreb zamijeniti će zemljišta u svojem vlasništvu uz procjenu vrijednosti jedne i druge nekretnine tako da će se time omogućiti izgradnja crkve u Novom Jelkovcu. 

/ Sjednici je u 17,16 pristupio član Vijeća Marko Galić /

Marija Baričević rekla je kako u materijalu piše da se radi o prijenosu prava vlasništva, a ne o ugovoru o kupoprodaji. Potom se pristupilo glasanju, te je Vijeće većinom glasova, s 15 glasova „za“ i 4 suzdržana donijelo

Zaključak o davanju mišljenja o sklapanju ugovora o prijenosu prava vlasništva
/ Zaključak se prilaže zapisniku sjednice /

Ad 4)

Stjepan Kezerić otvorio je raspravu po ovoj točki dnevnog reda.
Stipe Jurić obrazložio je kako se radi o uredskom namještaju koji je već u Planu komunalnih aktivnosti Gradske četvrti Sesvete u 2019. godini, a ovaj zaključak je potrebno donijeti samo radi toga da se u Financijskom planu Gradske četvrti Sesvete pozicija Uredska oprema i namještaj poveća s iznosa od 10.000,00 kn na iznos od 180.000,00 kn, koliko je procijenjeno da će koštati nabava uredske opreme. To se mora napraviti prilikom rebalansa gradskog proračuna da bi se javni natječaj za nabavu uredskog materijala i potrepština mogao objaviti.
Ivan Dokša pitao je zašto nije navedena pojedinačna cijena za stolice i stol, naveo je primjer pivske garniture koja je preplaćena nekoliko puta.
Stipe Jurić naglasio je kako se radi o procijenjenoj vrijednosti koja se izračuna temeljem prosječnih cijena stolica i stolova, a kako će se tek kroz javnu ponudu odabrati najpovoljniji ponuđač. Prilikom odabira stolica pazilo se da stolice mogu slagati jedna na drugu, kako bi se time postigla veća funkcionalnost prostora u objektima mjesne samouprave.
	Željko Blažinović rekao je kako stolice koje se slažu jedna na drugu zauzimaju 40% više prostora nego obične stolice. Rekao je da se pri nabavi uredskog namještaja za objekte mjesne samouprave treba razmišljati o površini objekta. Predložio je da se u nekoj budućoj nabavi uredskog namještaja donesu primjerci stolica koje se nude kako bi članovi Vijeća odabrali najbolje – čvrste, primjerene prostoru i estetske.
	Dražen Markota posvjedočio je kako je vidio da nove stolice u objektu mjesne samouprave Sesvetska Sela zauzimaju 20% više prostora nego što su to prijašnje školske stolice. Ovisi o svakom mjesnom odboru, na koji način koristi prostorije – nekome odgovaraju komotnije i ugodnije stolice koje su veće, dok nekome odgovaraju uske školske stolice. Stoga smatra da bi vijeća mjesnih odbora trebala odlučiti kakve stolice žele za svoje prostorije.
	Stjepan Kezerić rekao je da se prijedlog Željka Blažinovića može uzeti u obzir pri budućim nabavama uredskog namještaja. Kako nije bilo daljnjih primjedbi, Vijeće Gradske četvrti Sesvete većinom je glasova -  17 glasova „za“ i 2 suzdržana glasa, donijelo

Zaključak o prijedlogu utroška sredstava s pozicije uredska oprema i namještaj
/ Zaključak se prilaže zapisniku sjednice /

Ad 5) 

	Stjepan Kezerić zamolio je gospodina Antu Plazonića da podnese svoje izvješće.

	Ante Plazonić je, vezano uz Branimirovu ulicu, rekao kako su u tijeku postupci otkupa i izvlaštenja. Dio postupaka otkupa i izvlaštenja vlasnika zemljišta je završen. Pri kraju je projekt prve dionice Branimirove ulice (od Zagrebačke ceste do Brestovečke ulice) kojeg radi jedna osječka firma. Promijenili su se uvjeti građenja i tehnički uvjeti za takvu vrstu prometnica pa se javila ideja da će se morati proširiti koridor prometnice. Ipak, projektanti su iznašli rješenje da se zadovolje zakonski uvjeti, a da se ne širi koridor ulice. Rekao je kako je važno da se prilikom rebalansa proračuna osigura dovoljno sredstava za otkup svih zemljišta koje grad može otkupiti. Dio građana čija je zemljišta presjekao koridor ulice imaju problem pristupa zemljištu koje je njihovo, te se to sada nastoji riješiti. Istaknuo je problematiku stambenih objekata koji su na koridoru prometnice i složenosti procjene vrijednosti objekta, kako su se tijekom 30 godina mijenjali zakoni na različit će se način ocijeniti vrijednost sukladno razdoblju kad je koji dio objekta sagrađen.
	Stjepan Kezerić upitao je koliko je parcela otkupljeno na prvoj etapi, koliko traje izvlaštenje i kad se nekoga izvlasti znači li to da se može odmah stupiti u posjed. 
	Ante Plazonić rekao je kako je do sada 16 ugovora isplaćeno, istaknuo je kako nakon izvlaštenja Grad Zagreb stupa u posjed. Oni koji nisu zadovoljni cijenom imaju pravo građanskom tužbom ostvarivati svoja prava.
	Marko Brkić upitao je koliko je novca od 70 milijuna kuna predviđenih u proračunu utrošeno i otkupljuje li se parcela na 2. i 3. dionici buduće Branimirove ulice.
	Ante Plazonić odgovorio da od 70 milijuna kuna koje su prošle godine bile u proračunu nije utrošena ni jedna lipa za otkup zemljišta. Podsjetio je okupljene da kada je preuzeo mjesto koordinatora za izgradnju Branimirove ulice, nije vrijedila ni jedna lokacijska dozvola, a ishođenje lokacijskih dozvola trajalo je nekoliko mjeseci. Tako je 2018. godina završila ponajviše s dostavom procjena vlasnicima zemljišta.  Trenutno se izrađuje projektno-tehnička dokumentacija za izgradnju prve etape Branimirove, dok se za dobivanje najpovoljnijeg projektanta druge dionice trenutno provodi natječaj. Natječaj za izradu projektno-tehničke dokumentacije za izgradnju treće dionice objavit će se nakon ljeta. Istaknuo je kako nitko nije rekao – „prvo ćemo jednu dionicu pa onda neku drugu“. Dinamika i način izvedbe će se prilagoditi mogućnostima i onome što je najsvrsishodnije. Istaknuo je kako se treća dionica najlakše napravi jer je najkraća, nema objekata – ali ona ima najmanji značaj za rješavanje prometne problematike Sesveta. Ne znamo kako će se procijeniti vrijednost objekta, tražilo se mišljenje od nadležnih ministarstava – Ministarstva graditeljstva i prostornog uređenja te Ministarstva pravosuđa. Istaknuo je da će se još vidjeti koliko će novca koštati objekti.
	Stjepan Kezerić pitao je koliko dugo traje jedan postupak izvlaštenja na što je Ante Plazonić odgovorio kako postupak izvlaštenja traje najdulje šest mjeseci. Ante Plazonić je naglasio kako je svejedno s koje se dionice otkupljuje ili izvlašćuje, važno je da to što ide što prije.
	Boris Matoic pitao je koliko je novca utrošeno za otkup parcela. 
Ante Plazonić odgovorio je kako je sklopljeno 16 ugovora o kupoprodaji, a ostalo je u izvlaštenju. Ove je godine u proračunu osigurano 30.000.000,00 kuna, budući da je Gradonačelnik dio sredstva osigurao za rekonstrukciju Mosta slobode. 
Antun Bošnjaković rekao je kako je, prema informacijama koje on ima s terena, na drugoj etapi Branimirove ulice otkupljeno negdje između osam i deset parcela.
Boris Matoic zatražio je informaciju od Gradskog ureda za imovinsko-pravne poslove i imovinu Grada koliko je utrošeno novca za otkup zemljišta. Stipe Jurić upitao je da li samo za otkup zemljišta. Dražen Markota odgovorio je da bi trebalo pitati i za troškove za druge svrhe.
Damir Kostanjski pitao je hoće li se odmah ići u izgradnju čim se neka dionica otkupi. Smatra kako bi bilo dobro da se prva i druga etapa zajedno naprave.
Ante Plazonić rekao je kako sve ovisi o tome kada će se napraviti izvedbeni projekti i otkup zemljišta. Odluku o izgradnji prometnice donijet će Grad Zagreb.
Željko Blažinović rekao je da će biti sretan ako u ovom mandatu Grad Zagreb otkupi zemljište. Smatra da je pri izgradnji potrebno napraviti zajedno prvu i drugu etapu Branimirove ulice, a treća etapa je ona koja će još malo rastereti promet. Važno je da se otkup i izvlaštenja nastave, rekao je.
Nataša Vučkov zahvalila je Željku Blažinoviću na realnoj procjeni situacije vezano za Branimirovu ulicu. Smatra da dio građana ne razumije proceduru (parcelizacija, lokacijska dozvola, ponude vlasnicima, otkup, izvlaštenje, izrada izvedbenih projekta i realizacija) i da ih se ostavilo u dojmu da će Branimirova ulica biti tijekom ovog mandata izgrađena. 
Stjepan Kezerić zahvalio je koordinatoru za izgradnju Branimirove ulice na podnesenom izvještaju.

/ Sjednicu je u 17,45 napustio Ante Plazonić /
	
Potom je Stjepan Kezerić podnio izvještaj o izvršenju asfalterskih radova putem planova malih komunalnih akcija vijeća mjesnih odbora. Istaknuo je kako se putem planova malih komunalnih akcija izvelo 28 akcija rekonstrukcije asfalta na prometnicama u Sesvetama. Uz to putem drugih programa od javnih cesta asfaltirane su Varaždinska cesta, Zlatarska i Strojarska ulica. Dražen Markota rekao je kako je Zrinjevac krenuo s radovima na igralištima i zelenim površinama.
Dražen Markota je predložio da se članovima Vijeća dostavlja realizacija Plana komunalnih aktivnosti Gradske četvrti Sesvete u 2019. godini. Uputio je ostale članove Vijeća kako je preko javne nabave izabran najpovoljniji izvođač radova za radove na Bojničićevoj ulici (Drenčec) i Glavničkoj ulici (Glavnica Donja). Upozorio je na obuhvat radova Vodoopskrbe i odvodnje d.o.o. gdje će se na Zagrebačkoj cesti u Starom Brestju izvoditi radovi zamjene vodoopskrbnog cjevovoda, također i u južnom dijelu Brestovečke ulice. 
Stjepan Kezerić upozorio je na radove rekonstrukcije asfalta na Brestovečkoj ulici i Ulici Ljudevita Posavskog koji će se odvijati tijekom ljeta.
Ivan Dokša istaknuo je kako na području naselja Goranec u ulici Šebeki još danas nema vodoopskrbnog cjevovoda, a kako je u ulici Pajurini potrebno škarpiranje. Smatra da takve aktivnosti treba postaviti za prioritete.
Stjepan Kezerić je podsjetio na akciju Voda u svakom kućanstvu koju provodi Vodoopskrba i odvodnja d.o.o. kojoj je cilj do svakog kućanstva na području Grada Zagreba dovesti gradsku vodu. Od strane Vodoopskrbe i odvodnje d.o.o. je obećano kako će se ta akcija izvesti u roku od godine i pol. Stjepan Kezerić zamolio je Ivana Dokšu ukoliko želi riješiti neku takvu problematiku da dođe u Gradsku četvrt Sesvete.
Željko Blažinović je rekao da treba znati razloge za škarpu u ulici Pajurini, te je pozvao Ivana Dokšu da otiđe s njim do ulice Pajurini da čovjek na čijem je zemljištu škarpa kaže pravi razlog zašto je ona nastala. Nadalje predlaže da se prema Vodoopskrbi i odvodnji d.o.o. uputi dopis vezano uz Ulicu Šebeki.
Petar Bajan opisao je situaciju u Starom Brestju gdje postoje prostori sa svih strana okruženi stambenim objektima koji su legalizirani, a na tim zelenim parcelama je danas zabranjeno graditi iako svi njihovi susjedi danas imaju legalne objekte. Stjepan Kezerić rekao je kako se upit može proslijediti u nadležni gradski ured.
Nataša Vučkov rekla je kako portal Sesvete Danas objavio informaciju o projektu denivelacije Jelkovečke ulice. Pitala je kako je idejni projekt napravljen te ide li se sada na glavni projekt. 
Stjepan Kezerić rekao je kako će Vijeće Gradske četvrti Sesvete morati dati svoje mišljenje na idejno rješenje za izradu prijedloga prometnog rješenja na Jelkovečkoj cesti u zoni križanja sa željezničkom prugom. Stipe Jurić rekao je kako su u Gradsku četvrt Sesvete zaprimljene dvije varijante prometnog rješenja, a koje su obje podvožnjaci. To su samo prijedlozi temeljem kojih bi se idejno rješenje izvelo. Dražen Markota zatražio je Stipu Jurića da pošalje svima na e-mail projekte, istaknuo je kako su Sesvete Danas prenijele samo slike dok će članovi Vijeća Gradske četvrti Sesvete dobiti potpuni materijal. Stjepan Kezerić predložio je da članovi Vijeća prouče ta rješenja pa da Vijeće Gradske četvrti Sesvete iznese svoje mišljenje na sljedećoj sjednici. 
Vladimir Marić rekao je kako je internetski portal Sesvete Danas objavio tekst iz kojeg se može iščitati da postoje imovinsko-pravni problemi vezano uz izgradnju Dječjeg vrtića Sesvetski Kraljevec. Dražen Markota rekao je kako natječaj za dokumentaciju ide u listopadu 2019. i kako bi izvedba mogla krenuti u veljači/ožujku iduće godine. U jednom malenom obuhvatu postoji imovinsko-pravni problem za koji se prije nije znalo. Dom zdravlja Zagreb – istok je zamolio da se pokuša projektirati 200m2 prostora za ambulantu u sklopu dječjeg vrtića.
Vladimir Marić navodi da je u ispisu realizacije Ulica Ivana Gundulića u Kobiljaku, na što mu je Dražen Markota pojasnio da se radi o dva odvojka koji su bili makadamski putevi. Vladimir Marić nastavio je da vidi u ispisu Ičićku ulicu i kako ona prije mjesec dana nije bila napravljena. Dražen Markota odgovara da je Ičićka ulica asfaltirana.
Antun Bošnjaković rekao je kako su mu se obratili stanovnici iz tri stambena objekta u Ulici Josipa Račića u Starom Brestju sa zahtjevom za plinofikacijom do njihovih stambenih objekata. Dražen Markota zamolio je Antuna Bošnjakovića da uzme od Stipe Jurića anketne listove o priključenju objekta na plinski distribucijski sustav te da se, nakon što ih vlasnici objekata ispune, putem Gradske četvrti Sesvete dostave Gradskoj plinari Zagreb d.o.o.
Damir Kostanjski upozorio je na loše stanje prometnice u Cerskoj ulici. Rekao je da se stalno dobiva odgovor da se projektira tehnička dokumentacija, a cesta da je rizična za vožnju. Zamolio je da se dostavi požurnica vezano uz izradu projektno-tehničke dokumentacije. Pitao je planira li se rekonstrukcija ulice Friganovo, na što je Dražen Markota odgovorio da će se nakon što stanu padaline ista pokrpati frezanim asfaltom.
Željko Blažinović zahvalio je svima koji su pomogli u rješavanju problematike vezano uz „suhi“ vodoopskrbni cjevovod u Vinogradskoj ulici u Vugrovcu Donjem i Prekvršju. Ovih dana građani su se počeli priključivati na vodoopskrbni cjevovod. 
Nadalje, Željko Blažinović iznosi da je čuo da se ukida djelovanje domara u objektima mjesne samouprave - ističe protivljenje takvom rješenju, navodeći primjer objekta u Sesvetskom Kraljevcu gdje prostor koristi 16 korisnika. Pita tko će voditi brigu o objektima mjesne samouprave kada se raskine ugovor s domarima.
Stjepan Kezerić navodi da se dužnost domara ukida od 1. srpnja 2019. godine, a predsjednici vijeća mjesnih odbora će morati preuzeti brigu o objektu mjesne samouprave. 
Boris Matoic upozorio je da u ulici Šiletići na području Mjesnog odbora Dobrodol ne postoji vodoopskrbni cjevovod, nastavak do otprilike deset objekata. Stjepan Kezerić je zatražio da se uputi upit Vodoopskrbi i odvodnji d.o.o. vezano uz tu lokaciju.
 

Daljnje rasprave nije bilo, te je Vijeće završilo s radom u 18,05.



KLASA: 026-02/19-001/237
URBROJ: 251-06-11-12-19-2
Sesvete, 28. svibnja 2019.

